Virallinen lehti nro C 031 , 05/02/1999 s. 0030



KIRJALLINEN KYSYMYS E-1266/98 esittäjä(t): Ernesto Caccavale (UPE) komissiolle (29. huhtikuuta 1998) Aihe: Oikeudellinen sekaannus kuituhampun viljelyssä Italian huumeiden vastaisessa lainsäädännössä (TO 309/1990) kielletään cannabis sativan viljely. Johtavien toksikologian asiantuntijoiden mukaan intialainen hamppu eli cannabis sativa sisältää 3,4-4,8 % tetrahydrocannabinolia (THC). THC-pitoisuus vaihtelee huomattavasti samassa lajikkeessakin eri sää- ja ilmasto-olosuhteissa. Lajiketta on mahdoton tunnistaa morfologisten tai kasvitieteellisten seikkojen perusteella, joten Italian vetoomustuomioistuin on erityismääräysten puuttuessa omaksunut linjan, jonka mukaan rikosasioissa cannabis sativaksi katsotaan hamppu, jonka THC-pitoisuus ylittää 0,3 % viitaten asiaa koskevaan ETY:n lainsäädäntöön, jonka mukaan yhteisön kuituhampun viljelylle antaman tuen saamiseksi edellytetään, että siemenet kuuluvat todistetusti asetuksessa ETY 1164/89(1) määriteltyihin kuitulajikkeisiin, joissa THC-pitoisuus ei ylitä 0,3 % keskiarvoa. Tällainen Italian vetoomustuomioistuimen tulkinta (jossa ei oteta huomioon sitä, että italialaiset kuitulajikkeet voivat tietyissä sää- ja ilmasto-olosuhteissa saavuttaa jopa 1,0 % THC-pitoisuuden), jota poliisiviranomaiset noudattavat on itse asiassa aiheuttanut sen, että viljelystä on luovuttu, suurin osa italialaisista lajikkeista on hävinnyt, hampunkehruu ja siihen liittyvä tekniikka on tuhottu, mikä on aiheuttanut suuria menetyksiä taloudelle ja ympäristölle. Kuituhampun viljelyn ja etenkin perinteisten italialaisten lajikkeiden elvyttäminen Italiassa on yksimielisesti katsottava ympäristönsuojelun ja talouden kannalta merkittäväksi asiaksi suuressa osassa Italiaa. Pyydän komissiota edellä mainittuun viitaten ilmoittamaan mihin toimenpiteisiin se aikoo ryhtyä estääkseen asiattoman viittaamisen yhteisön lainsäädäntöön rikosoikeudellisissa tarkoituksissa, kun kyseessä ovat viljelmät, jotka ovat käyttäneet todistettavasti perinteisiin italialaisiin lajikkeisiin kuuluvia siemeniä. Komission jäsenen Franz Fischlerinkomission puolesta antama vastaus (5. kesäkuuta 1998) Hampulle myönnettävän tuen myöntämisen edellytyksiä koskevassa yhteisön sääntelyssä on erilaisia tiukkoja vaatimuksia. Sääntelyllä pyritään erityisesti rajoittamaan tuen myöntäminen sellaisten lajikkeiden varmennetuille siemenille, joiden huumaavien aineiden pitoisuus on sellainen, että tetrahydrokannabinolin (THC) määrä ei ylitä 0,3 prosenttia. Tätä varten on laadittu yhteisön luettelo tämän perusteen täyttävistä lajikkeista, joiden osalta tulos voidaan varmistaa kemiallista kvantisointia koskevan yhteisön menettelyn avulla. Tähän luetteloon kuuluu tällä hetkellä 18 lajiketta, joista italialaisia lajikkeita ovat "Carmagnola", "CS" ja "Fibranova". Lisäksi käytettyjen siementen virallisten etikettien hankkiminen ja sadonkorjuu heti siementen muodostuttua on pakollista. Komissio on aikaisemmin ottanut kantaa siihen, että hampun viljelyn kieltäminen kansallisella tasolla ei sovellu yhteiseen markkinajärjestelyyn. Jäsenvaltio voi kuitenkin toteuttaa vapaasti välttämättömäksi katsomiaan rangaistustoimenpiteitä, kunhan ne eivät estä viljelyä. Komission käytettävissä olevien tietojen mukaan hampun viljely Italiassa on ollut pienimuotoista viime aikoina: 3 hehtaaria vuonna 1994, 20 hehtaaria vuonna 1995 ja 10 hehtaaria vuonna 1996. (1) EYVL L 121, 29.4.1989, s. 4.